## L’IVAP ha impartit formació a un total de 38.284 empleats públics de la Generalitat en 2024

*** S’han realitzat 353 cursos per a l’adquisició de nous coneixements, amb la finalitat de millorar l’eficàcia dels servicis públics que es presten als ciutadans
* S’ha iniciat un itinerari de formació en competències administratives enfocat a les competències professionals de cada lloc de treball**

La Conselleria de Justícia i Administració Pública ha impartit formació a un total de 38.284 empleats públics de la Generalitat, mitjançant el Pla de formació de l’Institut Valencià de d’Administració Pública (IVAP).

El pla ha inclòs un total de 353 cursos i 422 edicions realitzades, ja que alguns d’estos cursos s’han repetit a causa de la demanda.

“L’objectiu d’este pla és la formació del personal de l’Administració autonòmica per a l’adquisició de nous coneixements. Com millor és la formació, millor és l’eficàcia i la prestació dels servicis públics que es presten als ciutadans”, ha destacat la titular de Justícia.

En 2024 s’ha començat a definir un nou model d’aprenentatge, basat en itineraris formatius enfocats a les competències professionals necessàries per a exercir els llocs de treball. En este sentit, enguany s’ha iniciat un nou enfocament mitjançant l’itinerari de formació en competències administratives, en col·laboració amb l’Institut Nacional d’Administració Pública (INAP).

A este nou itinerari han assistit 222 empleats públics, dels quals 83 corresponen a l’especialitat d’atenció a la ciutadania, 96 a gestió administrativa i 93 a secretariat d’alta direcció.

També s’ha donat un impuls al programa d’acolliment, que té com a objectiu assistir el personal de nou ingrés o que canvie de lloc de treball en l’Administració autonòmica, mitjançant una formació inicial en el lloc de treball a la persona recentment incorporada.

**Principals estadístiques**

Respecte a la modalitat dels cursos, la majoria (36 %) ha sigut presencial, un 24 % telepresencial, la modalitat en línia és del 18 %, l’autoformació un 11 %, la mixta un 6 % i l’híbrida un 5 %.

Per sexes, un total de 27.079 dones han obtingut un certificat formatiu, mentres que el nombre d’hòmens amb certificat ha sigut d’11.205.

Segons els grups de classificació professional, els certificats expedits en el Pla de formació 2024 en són 8.639 per a funcionaris del grup A1, 7.241 de l’A2, 144 del B, 9.266 del grup C1, un total de 8.936 del C2, 4.051 del cos d’agrupacions professionals temporals (APF) procedents de borses d’ocupació pública temporal, i 7 de personal eventual.

**Cursos més sol·licitats**

Entre els cursos tutoritzats per un professor, els cinc més sol·licitats han sigut: ‘L’Estatut d’Autonomia de la Comunitat Valenciana’, ‘L’e-Administració en la Llei de procediment administratiu comú’, ‘El procediment administratiu’, ‘Avançant en la igualtat de gènere’ i ‘La llengua de signes Signa’.

D’altra banda, en 2024 s’ha actualitzat la interfície visual i els continguts dels cursos autoformatius, i s’ha inclòs, a més, l’avaluació de la satisfacció. En esta modalitat formativa, els cursos més sol·licitats han sigut: ‘Formació inicial en PRL’, ‘Perspectiva de gènere en l’Administració’, ‘Coneixent l’Estatut d’Autonomia de la Comunitat Valenciana’, ‘Introducció a la intel·ligència artificial’ i ‘Gestió amb Teams’.

Fecha: 12/01/2025